Бахъсэндэсхэр токIуэ
ГрепплингымкIэ (бэнэкIэ зэмылIэужьыгъуэхэр къызэщIэзыубыдэ спорт зэпеуэ) Владикавказ къалэм щекIуэкIам Къэбэрдей-Балъкъэрым и щIыхьыр щихъумащ олимп резервхэр щагъэхьэзыру Бахъсэн къалэ дэт сабий-ныбжьыщIэ спорт школ №2-м и командэ къыхэхам.
РСО-Аланием бэнэкIэ хуитымкIэ и федерацэм къызэригъэпэща а зэпеуэм хэтащ Кавказ Ищхъэрэ щIыналъэм и спортсменхэр.
Бахъсэн къалэ и спортсменхэр командэ зэхьэзэхуэм щытекIуащ. Щхьэзакъуэ зэпеуэм япэ увыпIэр къыщахьащ ПщыхьэщIэ Альберт, Ташу Омэ, Бырхьэм Мухьэмэд, ДыщэкI Ислъам, Балэ Олег сымэ. Дыжьыныр къаIэрыхьащ Мэшыкъуэ Ислъамрэ Ету Азрэтрэ. Килограмми 100 зи хьэлъагъхэм я деж ещанэ увыпIэр щиубыдащ Жамырзэ Беслъэн. Зэпеуэм техникэфI къыщызыгъэлъэгъуа Балэ Олег саугъэт щхьэхуэ къыхуагъэфэщащ.
ТекIуэныгъэ зыIэрызыгъэхьа спортсменхэр зэхьэзэхуэм хуагъэхьэзыращ тренерхэу БжыкIший Аслъэнрэ Джырандокъуэ Амиррэ.
ТыIэщ Элинэ.
